ఎన్.రమణి

ఎన్.రమణి లేదా ఫ్లూట్ రమణి అని పిలువ బడే నటేశన్ రమణి (15 అక్టోబరు 1934 – 9 అక్టోబరు 2015) ఒక కర్ణాటక సంగీత వేణుగాన కళాకారుడు. ఇతడు కర్ణాటక సంగీతంలో పొడుగైన  వేణువును ప్రవేశపెట్టాడు.

ఆరంభ జీవితం, నేపథ్యం
ఇతడు తమిళనాడు లోని తిరువారూర్ నగరంలో సంగీత కళాకారుల కుటుంబంలో జన్మించాడు. తిరువారూర్ నగరం కర్ణాటక సంగీత త్రిమూర్తులకు పుట్టినిల్లు. ఇతడు మొదట తన తాత, వేణుగాన విద్వాంసుడు అయిన అళియూర్ నారాయణస్వామి అయ్యర్ వద్ద తన ఐదవ యేటి నుండే సంగీతం నేర్చుకున్నాడు. 

ఇతడు తన మొదటి కచేరీ 8వ యేట ఇచ్చాడు. తన మేనమామ టి.ఆర్.మహాలింగం దృష్టిలో పడి అతని శిష్యుడిగా మారడం ఇతని జీవితంలో ఒక గొప్ప మలుపు.

వృత్తి
ఇతడు 1945లో ఆకాశవాణిలో మొదటి కచేరీ చేడాడు. 1956లో మద్రాసు సంగీత అకాడమీలో తొలి ప్రదర్శన ఇచ్చాడు. ఇతడు తన 22వ యేటికే అంతర్జాతీయ ఖ్యాతిని ఆర్జించాడు.

శిష్యులు
ఇతడు "రమణి అకాడమీ ఆఫ్ ఫ్లూట్"ను స్థాపించి వందలాది మంది శిష్యులకు శిక్షణను ఇచ్చాడు. ఇతని శిష్యులలో ఎ.ఎన్.భాగ్యలక్ష్మి, చిత్తూరు రాఘవరామన్, చిత్తూరు శ్రీనివాసన్, గోపి గణేష్ సోదరులు, వి.కార్తికేయన్, కె.కార్తికేయన్, ఎల్.వి.ముకుంద్, నందిని హరీష్, బి.రామకృష్ణ, వి.రంగరాజన్ మొదలైన వారున్నారు.

పర్యటనలు
ఇతడు దేశంలోని దాదాపు అన్ని రాష్ట్రాలలోని సంగీత సభలు, ఇతర ప్రదేశాలలో ప్రదర్శన్లు ఇచ్చాడు. అమెరికా, కెనడా, ఫ్రాన్స్, జర్మనీ, స్విట్జర్లాండు, శ్రీలంక వంటి ప్రపంచదేశాలలో పర్యటించి ముప్పైకి పైగా కచేరీలు నిర్వహించాడు.

కర్ణాటక ఫ్లూట్ ఆవిర్భావం 
19వ శతాబ్దపు చివరి వరకు  దక్షిణ భారతపు 8 రంధ్రాల వెదురుతో చేసిన వేణువు/మురళి/పిల్లనగ్రోవి లేదా ఉత్తర భారతదేశపు 6 రంధ్రాల "బాన్సురి" కర్ణాటక సంగీత కచేరీలలో ఉపయోగించేవారు కాదు. శరభశాస్త్రి అనేక ప్రయోగాల తరువాత వేణువును కచేరీలలో ఒక వాద్యపరికరంగా వినియోగించడం ఆరంభించాడు. శరభశాస్త్రి బాణీని అతని శిష్యుడు పల్లడం సంజీవరావు కొనసాగించాడు. కానీ ఈ "కర్ణాటక వేణువాద్యం"లో విప్లవాత్మకమైన మార్పులు తెచ్చి ప్రచారంలోనికి తెచ్చి, జాతీయ అంతర్జాతీయ ఖ్యాతిని ఆపాదించింది మాలి, అతని శిష్యుడు ఎన్.రమణి.

పురస్కారాలు, ప్రశంసలు 
ఆకాశవాణిలో ఇతని ప్రదర్శనలకు అనేక హిందుస్తానీ, కర్ణాటక సంగీత విద్వాంసుల నుండి ప్రశంసలు లభించాయి. 

ఇతనికి లభించిన పురస్కారాలలో కొన్ని:

 1996లో మద్రాసు సంగీత అకాడమీ వారి సంగీత కళానిధి
 2007లో ది ఇండియన్ ఫైన్ ఆర్ట్స్ సొసైటి, మద్రాస్ వారి "సంగీత కళాశిఖామణి"
 వాసర్ కాలేజ్ నుండి "సంగీత ఆచార్య"
 మేరీల్యాండ్, ఓహియో, అమెరికా "గౌరవ పౌరసత్వం"
 1987లో భారత ప్రభుత్వంచే పద్మశ్రీ పురస్కారం
 ఆరిజోనా ది వరల్డ్ యూనివర్సిటీ వారిచే గౌరవ డాక్టరేట్
 1984లో కేంద్ర సంగీత నాటక అకాడమీ వారిచే సంగీత నాటక అకాడమీ అవార్డు
 2011లో కేంద్ర సంగీత నాటక అకాడమీ వారిచే "టాగూర్ అకాడమీ ఫెలో"

మరణం 
నటేశన్ రమణి తన చివరి దశలో గొంతు క్యాన్సర్‌ బారిన పడి కచేరీలకు దూరంగా ఉన్నాడు. ఇతడు 2015, అక్టోబర్ 9వ తేదీన చెన్నైలోని మైలాపూర్‌లో మరణించాడు. ఇతనికి నలుగు సంతానం ఉన్నారు.

మూలాలు

బయటి లింకులు 
MusicIndiaOnline
IndiaMusicInfo – Official Biography
Chowdiah & Parvathi Blogspot.com

1934 జననాలు
2015 మరణాలు
వేణుగాన విద్వాంసులు
పద్మశ్రీ పురస్కారం పొందిన తమిళనాడు వ్యక్తులు
తమిళనాడు గాయకులు
భారతీయ సంగీతకారులు
క్యాన్సర్ వ్యాధి మరణాలు
కర్ణాటక సంగీత విద్వాంసులు
సంగీత కళానిధి పురస్కార గ్రహీతలు
సంగీత నాటక అకాడమీ అవార్డు గ్రహీతలు